હવે સૌથી મોટો સવાલ એ છે કે સમગ્ર સમાજનું ચારિત્રનિર્માણ અને ચારિત્રઘડતર કરનાર સાધુઓ આજે પોતે જ ચારિત્રહીન અથવા શિથિલાચારી કેમ બની રહ્યા છે? સાધુઓના અધઃપતન માટે સાધુઓ જવાબદાર છે એ ખરું, પણ શું માત્ર સાધુઓ જ જવાબદાર છે? આપણી વેવલી ભક્તિ એ માટે બિલકુલ જવાબદાર નથી શું? આપણે જાણીએ છીએ કે આવા ધર્મગુરુઓ વૈરાગી છે, એમણે ભૌતિક સુખ -સગવડો અને સાંસારિક રાગદ્વેષનો સંપૂર્ણ ત્યાગ કરેલો છે અને છતાં આપણે એમને બિલકુલ જરૂરી ન હોય તેવી અઢળક કીમતી ભેટ-સોગાદો આપીએ છીએ અને એમને ધર્મભ્રષ્ટ થવા અથવા માર્ગભ્રષ્ટ થવા મજબૂર અને મજબૂત પણ કરીએ છીએ! સાધુના ચારિત્રપતન માટે એનો ડામાડોળ અને ડગુમગુ વૈરાગ્યભાવ અને આપણી વેવલી ભક્તિ એ બન્ને સમાન જવાબદાર છે!